中書寓直詠雨簡褚起居上官學士
作者：楊師道
朝代：唐

paragraphs: 雲暗蒼龍闕，沈沈殊未開。
窗臨鳳凰沼，颯颯雨聲來。
電影入飛閣，風威凌吹臺。
長簷響奔溜，清簟肅浮埃。
早荷葉稍沒，新篁枝半摧。
茲晨悵多緒，懷友自難裁。
況復重城內，日暮獨裴回。
玉階良史筆，金馬掞天才。
高甍通散騎，複道駕蓬萊。
思君贈桃李，於此冀瓊瓌。